Arranquen a Burjassot les XXVIII Olimpíades Escolars amb la participació de 17 formacions esportives
2025-07-24

Burjassot s’ha omplit de joves esportistes que, fins al pròxim 12 de juny, participaran en les XXVIII Olimpíades Escolars que, al llarg de dues setmanes, enfrontaran a diferents formacions esportives en la gran quantitat de partits programats al llarg d’aquests dies. Partits i exhibicions de les diferents formacions que mostraran els seus esports favorits.

Durant les dues setmanes de competició es podrà gaudir d’exhibicions i partits de futbol sala i futbol 8, handbol, bàsquet i atletisme o ball esportiu, gimnàstica aeròbica, rítmica, de manteniment i de majors, karate i patinatge. No faltaran tampoc altres modalitats esportives com la natació sincronitzada, waterpolo, tai txí, iogalates, ioga i pilates.

Les exhibicions començaran el 4 de juny de la mà de l’equip de bàsquet de l’ADERES Burjassot que a les 19.30 hores espera que el Pavelló Cobert estiga ple de públic. El dia 9 de juny, en el mateix espai i a la mateixa hora, farà el propi l’equip de futbol sala de l’ADERES. El dissabte 6 de juny, a partir de les 17 hores, serà el torn dels alumnes de karate que també mostraran les seues tècniques en el Pavelló Cobert.

Els dies 8, 9 i 10 de juny, de 18 a 20 hores els encarregats de realitzar la seua exhibició seran els alumnes d’atletisme, en la pista del Poliesportiu Municipal i, un dia més tard, el dijous 11 de juny, serà l’exhibició dels cursos de gimnàstica d’adults i de ball esportiu de xiquets i xiquetes, a partir de les 18.30 hores en el Pavelló Cobert.

Tancaran les exhibicions les xiques de gimnàstica rítmica, el dilluns 15 de juny, a partir de les 18.30 hores i el dimarts 16 de juny els components dels grups de gimnàstica aeròbica, en aquest cas a partir de les 18 hores. En tots dos casos, les exhibicions es duran a terme en el Pavelló Cobert.

Les XXVIII Olimpíades Escolars de Burjassot compten amb la participació d’ADERES Burjassot, Club de Gimnàstica Rítmica l’Almara, Club de Gimnàstica Aeròbica Valencia Mar, Club de Karate Funakoshi, Club Atletisme Els Sitges, Comité d’Àrbitres de Burjassot, Col·legis La Nativitat i Epla, Escoles Esportives 613 Vivendes, Escoles Esportives Municipals, EP La Salle, Regina Carmeli, UD Paterna, UD Rocafort, Los Silos CF, Burjassot CF i Sant Bartolomé.